Magnus Heunicke (S), 2024-02-20:
Det er nogle alvorlige forslag.
Det handler om, at vi med det her forslag forbyder brug og transport af tung olie – det, der i skibstermer hedder heavy fuel oil, HFO – som skibsbrændstof i Arktis.
Det gør vi med opbakning fra både Danmark og Grønland.
Det er at begrænse, forebygge og bekæmpe forurening af havet ved oliespild med det, der altså defineres som tung olie, i Arktis.
Når det i særlig grad er tung olie, vi skal være opmærksomme på, er det, fordi tung olie udgør en særlig risiko for havmiljøet og de kystnære økosystemer.
Tungt brændstof – det siger næsten sig selv i ordet –
er tyktflydende og nedbrydes langsommere end de lettere brændstoffer.
Det er faktisk også sådan, at det her forslag vil bidrage til at forebygge luftforurening, fordi brugen af tung olie sammenlignet med lettere brændstoffer udleder langt flere partikler og det her black carbon og mere CO 2 og også mere svovl.
Når vi så i det her forslag fokuserer på Arktis, er det, fordi tung olie især nedbrydes langsomt ved koldere temperaturer, og den tunge olie kan ligeledes fanges under is og sprede sig over store afstande, hvorfor det arktiske havmiljø og de arktiske kystnære økosystemer er særlig sårbare.
Det vil være store katastrofer, som er næsten umulige at inddæmme, hvis det er tung olie, der spredes i de dele af verden, hvor der er mere skibstrafik.
Forbuddet betyder helt konkret, at tung olie som udgangspunkt ikke længere vil kunne anvendes som skibsbrændstof eller transporteres til brug som skibsbrændstof.
Det skal lige igennem tre behandlinger her i Folketingssalen, og så træder det i kraft den 1. juli i år i de arktiske havområder.
Der er fortsat visse undtagelser, en overgangsordning og en dispensationsmulighed.
Det gælder for nogle skibe frem til den 1. juli 2029.
Den foreslåede bestemmelse forventes herudover anvendt til at fastsætte regler om skibsophugningsaktiviteter.
Det gør vi for at overholde Hongkongkonventionen om sikker og miljømæssigt forsvarlig ophugning af skibe.
Baggrunden for den del af den foreslåede bemyndigelse er Inatsisartutbeslutningen af 3. november 2021 om netop ophævelse af det grønlandske territorialforbehold for Hongkongkonventionen, som jo blev lavet, da Danmark ratificerede konventionen.
Den træder i kraft til sommer næste år.
Med lovforslaget foreslås det, at der indsættes en bemyndigelsesbestemmelse i lovens § 22 a til netop at fastsætte regler om forebyggelse og begrænsning af havforurening som følge af aktiviteter på havet og skibsophugningsaktiviteter.
Bemyndigelsesbestemmelsen skal efterfølgende anvendes til at udmønte forbuddet mod brug og transport af tung olie som skibsbrændstof i den eksklusive økonomiske zone ved Grønland ved bekendtgørelse.
Bemyndigelsesbestemmelsen forventes herudover anvendt til at fastsætte regler om skibsophugningsaktiviteter.
Der forventes således at blive fastsat regler om skibsophugningsaktiviteter for at overholde de her dele af Hongkongkonventionen.
Men det er jo så sådan, at selve ophugningen som bekendt ikke finder sted i den her eksklusive økonomiske zone.
Så der vil kun blive fastsat regler om, at skibe skal have en fortegnelse over farlige materialer samt visse certifikater om bord, og at certifikater udstedt af andre landes myndigheder skal accepteres af danske tilsynsmyndigheder samt relevante tilsynsmyndigheder.
De øvrige dele af konventionen vil blive implementeret af Grønland selv.
I praksis vil det ikke have den store betydning, fordi danske, europæiske og Hongkongkonventionsstaters skibe allerede er omfattet af konventionen og vil skulle overholde reglerne fra konventionens ikrafttræden den 1. juli 2025.
Og EU-flagede skibe skal allerede i dag leve op til tilsvarende EU-krav.
Lovforslaget vil endvidere kunne anvendes til at implementere fremtidige internationale overenskomster såsom regler fastsat i de internationale havforureningskonventioner og inden for FN's søfartsorganisation.
Så det her er altså et forslag, hvor man må sige: Forhåbentlig får vi aldrig opdaget, hvorfor det var godt at gøre det.
For vi vil altså forebygge, forhindre og mindske risikoen for, at der fremover kommer alvorlige oliekatastrofer omkring Arktis med det, der hedder tung olie.